CELEX: 32021D1743
Language: sl
Date: 2021-09-28 00:00:00
Title: Sklep Sveta (EU) 2021/1743 z dne 28. septembra 2021 o stališču, ki se v imenu Evropske unije zastopa v regionalnem usmerjevalnem odboru prometne skupnosti glede ustanovitve tehničnega odbora za vodni promet in multimodalnost

1.10.2021   
               
               
                  SL
               
               
                  Uradni list Evropske unije
               
               
                  L 348/27
               
            
         SKLEP SVETA (EU) 2021/1743
         z dne 28. septembra 2021
         o stališču, ki se v imenu Evropske unije zastopa v regionalnem usmerjevalnem odboru prometne skupnosti glede ustanovitve tehničnega odbora za vodni promet in multimodalnost
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 91 in člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Pogodbo o ustanovitvi prometne skupnosti (v nadaljnjem besedilu: Pogodba o prometni skupnosti) je Unija sklenila s Sklepom Sveta (EU) 2019/392 (1), začela pa je veljati 1. maja 2019.
                  
               
                     (2)
                  
                  
                     Za upravljanje in pravilno izvajanje Pogodbe o prometni skupnosti je bil s Pogodbo o prometni skupnosti ustanovljen regionalni usmerjevalni odbor. Regionalni usmerjevalni odbor na podlagi člena 26 Pogodbe o prometni skupnosti sprejema sklepe o ustanovitvi tehničnih odborov.
                  
               
                     (3)
                  
                  
                     Tehnični odbori lahko pripravijo predloge s svojih področij pristojnosti, ki jih predajo regionalnemu usmerjevalnemu odboru v odločanje. Tehnične odbore sestavljajo predstavniki pogodbenic Pogodbe o prometni skupnosti. Kot opazovalke lahko v njem sodelujejo vse države članice Unije.
                  
               
                     (4)
                  
                  
                     Regionalni usmerjevalni odbor mora v kratkem sprejeti sklep o ustanovitvi tehničnega odbora za vodni promet in multimodalnost.
                  
               
                     (5)
                  
                  
                     Ustanovitev tehničnega odbora za vodni promet in multimodalnost bo pomagala doseči cilj Pogodbe o prometni skupnosti, in sicer ustanovitev prometne skupnosti na področju cestnega in železniškega prometa, prometa po celinskih plovnih poteh in pomorskega prometa ter razvoja prometnega omrežja med Unijo in pogodbenicami iz jugovzhodne Evrope.
                  
               
                     (6)
                  
                  
                     Cilj tehničnega odbora za vodni promet in multimodalnost bi moralo biti obravnavanje ključnih vprašanj, povezanih z vodnim prometom, ki zajema pomorske zadeve, celinske plovne poti in pristanišča, ter obravnavanje vidikov multimodalnosti vodnega prometa in spodbujanje učinkovite uporabe takega prometa.
                  
               
                     (7)
                  
                  
                     Primerno je, da se določi stališče, ki se v imenu Unije zastopa v regionalnem usmerjevalnem odboru glede ustanovitve tehničnega odbora za vodni promet in multimodalnost, saj je tak sklep potreben za izvajanje Pogodbe o prometni skupnosti in bo zavezujoč za Unijo –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa v regionalnem usmerjevalnem odboru, ustanovljenem s Pogodbo o ustanovitvi prometne skupnosti, glede ustanovitve tehničnega odbora za vodni promet in multimodalnost, temelji na osnutku sklepa regionalnega usmerjevalnega odbora (2).
            Predstavniki Unije v regionalnem usmerjevalnem odboru se lahko o manjših spremembah navedenega osnutka sklepa dogovorijo brez nadaljnjega sklepa Sveta.
         
         
            Člen 2
            Ta sklep začne veljati na dan sprejetja.
         
         
            V Bruslju, 28. septembra 2021
            
               
                  Za Svet
               
               
                  predsednica
               
               S. KUSTEC
            
         
         
            (1)  Sklep Sveta (EU) 2019/392 z dne 4. marca 2019 o sklenitvi, v imenu Evropske unije, Pogodbe o ustanovitvi prometne skupnosti (UL L 71, 13.3.2019, str. 1).
         
            (2)  Glejte dokument ST 11514/21 na http://register.consilium.europa.eu.